
REPUBLIKA HRVATSKA 
TRGOVAČKI SUD U ZAGREBU
Zagreb, Amruševa 2




R E P U B L I K A    H R V A T S K A
Z A K LJ U Č A K

Trgovački sud u Zagrebu, po sucu Vesni Sremac Šoštar, u stečajnom postupku nad dužnikom SOLDUS d.o.o., Zagreb, Radnička cesta 27, OIB:48865649031, povodom prijedloga razlučnoga vjerovnika ADDIKO BANK d.d., Slavonska avenija 6, Zagreb OIB: 14036333877, radi otvaranja stečajnog postupka, dana  28. kolovoza 2018.   
                                                           
                                                           z a k l j u č i o    j e

I  Poziva se podnositelj prijedloga ADDIKO BANK d.d., Slavonska avenija 6, Zagreb OIB: 14036333877 u roku od osam (8) dana od dana primitka ovog zaključka:

-uplatiti iznos od 1.000,00 kuna u Fond za namirenje troškova stečajnog postupka na račun IBAN broj: HR9223900011300000460, pozivom na broj 2001-211018.           
-uplatiti dodatni iznos predujma od 20.000,00 kuna za namirenje troškova stečajnog postupka na račun IBAN broj: HR9223900011300000460, pozivom na broj 05-211018    

II  Ako podnositelj prijedloga za otvaranje stečajnoga postupka ne uplati predujam iz stavka 1. ovoga članka, sud će prijedlog odbaciti kao nedopušten.

Obrazloženje

	 Podnositelj prijedloga je dana 23.08.2018., kao razlučni vjerovnik, podnio prijedlog za otvaranje stečajnog postupka nad dužnikom SOLDUS d.o.o., Zagreb, Radnička cesta 27, OIB:48865649031.
             U istom navodi da ima potraživanje prema dužniku te da je dužnik nesposoban za plaćanje, budući da je nastupila okolnost iz članka 6 stavka 2 točke 1 SZ-a (NN 71/15, 104/17), pa je podnio ovaj prijedlog za otvaranje stečajnog postupka na temelju čl. 16 i 109 SZ-a.
             Sukladno članku 109 stavku 3 SZ-a razlučni vjerovnik ovlašten je podnijeti prijedlog za otvaranje stečajnog postupka ako učini vjerojatnim da tražbinu neće moči potpuno namirit iz predmeta na koji se odnosi njegovo razlučno pravo.
 Uz svoj prijedlog predlagatelj je podnio procjembeni elaborat od 28. lipnja 2016. godine za nekretninu na kojoj ima upisano razlučno pravo iz koje proizlazi da je vrijednost objekata razlučnog prava s obzirom na procjenu, neusporedivo manja od njegove tražbine, pa je razvidno da se vjerovnik ne može namiriti iz razlučnog prava.
	Odredbom članka 114. stavka 1. Stečajnog zakona („Narodne novine“ broj 71/15, u daljnjem tekstu: SZ-a) određeno je kako je podnositelj prijedloga za otvaranjem stečajnog postupka dužan uplatiti predujam u iznosu od 1.000,00 kuna u Fond za namirenje troškova stečajnog postupka te po nalogu suda u roku od 8 dana dodatni iznos predujma koji ne može biti viši od 20.000,00 kuna. Dakle, podnositelj prijedloga već prilikom podnošenja prijedloga mora uplatiti iznos od 1.000,00 kuna u Fond za namirenje troškova stečajnog postupka.
             
            Također, podnositelj prijedloga, po nalogu suda, dužan je uplatiti dodatni iznos predujma koji ne može biti viši od 20.000,00 kuna.    
            Sud je ovim zaključkom pozvao predlagatelja na uplatu dodatnog predujma u iznosu od 20.000,00 kuna za pokriće troškova postupka jer se u prethodnom postupku provode neophodne radnje suda i tijela stečajnog postupka koje uzrokuju stvaranje troškova. Tako privremenom stečajnom upravitelju za obavljanje stečajno upraviteljske službe pripada pravo na nagradu u skladu s Uredbom o kriterijima i načinu obračuna i plaćanje nagrade stečajnom upravitelju („Narodne novine“ broj 105/2015) i to jednokratna brutto nagrada za poslove obavljane u prethodnom postupku u iznosu od 3.000,00 do 20.000,00 kuna. Nadalje, tijekom prethodnog postupka javljaju se i materijalni troškovi (pošta, telefon, kopiranje i sl.) u iznosu od 300,00 kn, zatim bez obzira na temelju koje se odredbe stečaj provede, postoji obveza arhiviranja dužnikove dokumentacije u iznosu od 3.058,52 kn bruto (minimalna nagrada za izvršene usluge arhiviranja iznosi 1.500,00 kn). Nadalje, u slučaju otvaranja stečajnog postupka, neophodan je trošak zatvaranja žiroračuna u iznosu od 150,00 kn, otvaranja novog računa u iznosu od 40,00 kn, izrada novog štambilja u iznosu od 150,00 kn, promjena podataka u Državnom zavodu za statistiku 60,00 kn, ovjera potpisa stečajnog upravitelja kod javnog bilježnika u iznosu od 46,60 kn itd. Pored navedenog, u prethodnom postupku može se javiti i potreba za vještačenjem, što također iziskuje određene troškove. S obzirom na navedeno, a imajući u vidu da spomenute radnje uzrokuju troškove koji nastaju već tijekom prethodnog postupka, potrebno je osigurati sredstva za njihovo podmirenje, slijedom čega je ovaj sud pozvao predlagatelja na uplatu dodatnog iznosa predujma od 20.000,00 kuna, s obzirom na troškove koji bi mogli nastati u prethodnom postupku, troškovi privremenog stečajnog upravitelja koji bi ispitao da li je imovina dužnika dovoljna za podmirenje troškova kako prethodnog, tako i stečajnog postupka, te materijali i drugi troškovi. 
               Time je odlučeno kao pod točkom I izreke rješenja.
	   Odredbom članka 114 stavka 5. SZ-a propisano je ako podnositelj prijedloga za otvaranje stečajnoga postupka nije uplatio predujam iz stavka 1. ovoga članka, sud će prijedlog odbaciti kao nedopušten, pa je odlučeno kao u točki II  izreke rješenja.
		
	
U Zagrebu, 28. kolovoza 2018.g.

     Stečajni sudac:
                                                                    Vesna Sremac Šoštar, v.r.
Za točnost otpravka
Greta Jurišić

UPUTA O PRAVNOM LIJEKU:
Protiv ovog zaključka nije dopušten pravni lijek (članak 19 stavak 7 SZ-a).

